
**Vass Judit**


**ÁTHALLÁSOK**

**KÖLTŐUTÓDOK CSOKONAIRÓL**



Gyakran fordul elő, hogy költők versben idézik meg elődeik portréját. A választás nyilván szubjektív, és az adott elődnek azt az arcát mutatja meg, ami hozzájuk legközelebb áll. Ezek az in memoriam versek sokszor rejtett vallomásversek is, a választott költő szerepébe bújva az emlékezők saját élményeiket is megírják. Alább három, Csokonait felidéző verset olvashatnak, amelyek igazi áthallások, hiszen Csokonai költészetének, élményeinek, stílusának imitációi is, későbbi stílusban megfogalmazva.

**FELADAT: *Olvassa el a verseket, és válaszoljon a kérdésekre! Válaszait írja a kérdések utáni keretbe! A beállított betűtípust és színt ne változtassa meg!***



# ADY ENDRE

# CSOKONAI VITÉZ MIHÁLY

S amikor az este elterpedt,

Rongyos mécsese lánginál,

Imádkozott egy nagyon furcsát

Csokonai Vitéz Mihály:

„Add, óh Uram, ki vagy, vagy nem vagy,

Rossz hátam alá a karod:

Úgy emelj el innen magadhoz,

Ne lássanak a magyarok.”

„Add, óh, Uram, hogy szépet lássak

Távolból. Mindegy, ha hamis

Az, amit a távolból látok.

Magyar vagyok én magam is.”

„Akarok egy valakit látni,

Aki szebben hal, hogyha hal,

Aki a fajtáját átkozta

S aki magyar volt, nagy magyar.”

„Egy századdal előbbre lássak

S lássam aki engem idéz.

Szomorú sarjamat hadd lássam.


Aki ismét Vitéz, Vitéz.”

S amikor a hajnal szétharsant,

Rongyos mécsese lánginál

Furcsát látott s szomorún halt meg

Csokonai Vitéz Mihály.



# TÓTH ÁRPÁD

# CSOKONAI

Vitézem, ó, te nem voltál a zordság

Vitéze, vén diák csak, kálvinista,

Ki kósza farsang víg kulacsát itta,

S a gráciák[[1]](#footnote-1) kezébe tette sorsát.

Ám bús homok szent venyigéje[[2]](#footnote-2), hordád

Lelked szelíd fürtjét, és drága, ritka

Borából új fájdalmak méla torka

Halk verseinkbe dús izekkel forrt át.

Ó, látlak: lomha árnya nőtt a fáknak,


Már láz gyötört, s a rózsás gráciáknak

Lárvája hullt, és párka-arca[[3]](#footnote-3)lett,

S még görnyedtél egy édes rím felett,

Szemedben végső fény gyúlt, húnyó csillám,

S kezed lassan, reszketve írta: Lillám!

****

**KOVÁCS ANDRÁS[[4]](#footnote-4) FERENC**

**ANAKREÓNI DALLAM**

*„Hová ütődöm az habokba?*

*Haj! melly szörnyű hányattatás!”*

(Csokonai, 1804)

Nem értem én a tengert:

Miért is hánykolódik,

Vergődik mély magányban

A habtaraj s a mennybolt,

Az éji Óceánum?

Ne mérd a mérhetetlent!

Szólnék magamhoz olykor.

De nézd, hogy száll a porszem:

Szélben kering parányul,

Pedig szeretni kéne…

S nem értem én magam sem,

Szegény, bolond poéta,

Hová, miért, mivégre

Hányódni út szelében –

Röpülni, mint a porszem,

S eltűnni észrevétlen,

Elérhetetlen égben?

1. ***Vázlatosan foglalja össze, mit tud Csokonai Vitéz Mihályról és költészetéről!***

|  |
| --- |
| **Csokonai** |

1. ***Mi az a közös elem, amely mindhárom versben megjelenik Csokonai életéről?***

|  |
| --- |
|  |

1. ***Hogyan képzeli el Ady Csokonai utolsó éjszakáját?***

|  |
| --- |
|  |

1. ***Ady „korán jött” költőnek nevezte Csokonait. Hogyan jelenik meg ez a gondolat a versben?***

|  |
| --- |
|  |

1. ***Vajon milyen konkrét és szimbolikus jelentéssel bír a „rongyos mécsese” metafora?***

|  |
| --- |
|  |

1. ***Csokonai életéből és költészetéből mely mozzanatokat idéz meg Tóth Árpád?***

|  |
| --- |
|  |

1. ***Mi a közös elem az Ady- és a Tóth Á-versben?***

|  |
| --- |
|  |

1. **Csokonai költészetében vegyül a klasszicizmus, a szentimentalizmus és a rokokó stílus. Mely költői eszközök idézik ezt meg a Tóth Á-versben?**

|  |
| --- |
|  |

1. ***Milyen verstípusban írta Tóth Árpád a művét? Melyek a formai követelményei?***

|  |
| --- |
|  |

1. ***Melyik Csokonai-versből való a KAF-vers mottója?***

|  |
| --- |
|  |

1. ***Melyek az anakreóni dal jellemzői? Melyik Csokonai-vers íródott ugyanilyen anakreóni sorokban?***

|  |
| --- |
|  |

1. ***Ki beszél a KAF-versben? Érveljen állítása mellett!***

|  |
| --- |
|  |

1. ***Mi a vers témája?***

|  |
| --- |
|  |

1. ***Milyen kapcsolatban van forma és taralom a KAF-versben, vagyis miben tér el a klasszikus anakreóni daltól?***

|  |
| --- |
|  |

1. ***„Az is bolond, ki poétává lesz Magyarországon…” – írta Csokonai. Mi a „bolond poéta” jelentése a KAF-versben?***

|  |
| --- |
|  |

1. Gráciák: a kellem és a báj istennői [↑](#footnote-ref-1)
2. venyige: a szőlő hajtása [↑](#footnote-ref-2)
3. Párkák: *az emberi sors három istennője, ők*

   *szövik az élet fonalát* [↑](#footnote-ref-3)
4. Kovács András Ferenc (KAF) erdélyi kortárs költőnk, nagy stílusművész [↑](#footnote-ref-4)